《送章元德司理罢官归永嘉》
宋代·黄干

送君北门阪，遥望东瓯路。峨峨白鹤岭，渺渺飞鸾渡。

上有虎豹嘷，下有蛟龙怒。车马坚且良，维楫夙已具。

褰裳涉其险，万怪不足惧。世路剧羊肠，皦皦诚易污。

但能心无愧，穷达安所遇。毋为婉娈者，暂蹶辄惊顾。

生平麋鹿姿，处世每多忤。胡为展良觌，握手便如故。

高怀发针石，正论谐韶濩。情亲复告别，欲语谁与晤。

乾坤一逆旅，日月双脱兔。寒儒守蓬荜，白首困章句。

期君以远大，庶足慰迟暮。

作者简介：（1152—1221）宋福州闽县人，字直卿，号勉斋。黄瑀子。少从朱熹学，熹以女妻之。及熹病重，以所著书授干，托传其学。以荫补官，历知新淦县、汉阳军、安庆府等，多有惠政。曾讲学于白鹿洞书院。后召为大理丞，不拜，归里授徒讲学以终。卒谥文肃。有《勉斋集》。